Landsfundur Ungra vinstri grænna haldinn í Mosfellsdal helgina 14. - 15. september 2019 harmar að enn hafi ekki tekist að afgreiða frumvarp um lækkun kosningaaldurs . 16 ára einstaklingar taka þátt í samfélaginu með skattgreiðslu og ættu því að hafa tækifæri til lýðræðislegrar þátttöku , líkt og aðrir skattgreiðendur , með atkvæðisrétti í kosningum . Ung vinstri græn fara fram á að gerð verði stjórnarskrárbreyting sem tryggir þann rétt . Greinagerð með ályktun : Frumvarp um lækkun kosningaaldurs hefur verið lagt fram fjórum sinnum , síðast á 149. löggjafarþingi þar sem óhætt er að segja að það hafi verið látið hverfa ofan í skúffu hjá nefndinni sem hafði það hlutverk að taka það fyrir . Hagsmunasamtök ungs fólks á borð við Landssamband ungmennafélaga , Ungmennaráð Íslands , Samband íslenskra framhaldsskólanema , UMFÍ og Samfés hafa stutt frumvarpið og er því ljóst að stuðningur við það er mikill á meðal þeirra sem starfa á vettvangi hagsmunagæslu ungs fólks . Við fögnum því að kjörnir fulltrúar Vinstrihreyfingarinnar – græns framboðs haldi áfram að berjast fyrir lækkun kosningaaldurs og vonum að árangur erfiðisins hljótist sem allra fyrst og sextán ára kjósendur geti mætt á kjörstað eins fljótt og auðið er .